**Biedrības**

**Latvijas mūzikas attīstības biedrība/Latvijas mūzikas eksports**

**statūti**

# **Biedrības nosaukums**

* 1. Biedrības nosaukums ir Latvijas Mūzikas attīstības biedrība/Latvijas Mūzikas eksports (turpmāk – **Biedrība**) ar tulkojums angļu valodā *Latvian Music Development Society/Music Export Latvia*.

# **Biedrības mērķi, uzdevumi un darbības termiņš**

* 1. Biedrības mērķi ir:
     1. atbalstīt Latvijas izpildītāju un producentu darbību un veicināt mūzikas industrijas attīstību Latvijā un Latvijā producētas mūzikas eksportu;
     2. veicināt un atbalstīt konkurētspējīgu mūzikas ierakstu radīšanu un palielināt latviešu mūzikas izmantošanas apjomu, izglītojot Latvijas izpildītājus un fonogrammu producentus;
     3. būt par Latvijas mūzikas industrijas oficiālo pārstāvi Eiropas un starptautiskajās industrijas konferencēs un izstādēs;
     4. būt par oficiālo sadarbības partneri Baltijas, Eiropas un pasaules mūzikas industriju sadarbības projektos;
     5. apmācīt Latvijas mūzikas industrijas pārstāvjus eksporta jautājumos un globālos mūzikas industrijas jautājumos;
     6. veikt cita veida sabiedriskā labuma darbību, kas vērsta uz sabiedrības kultūras un izglītības veicināšanu.
  2. Savu mērķu īstenošanai Biedrība:
     1. organizē finanšu un citu līdzekļu piesaisti Biedrības mērķu sasniegšanai;
     2. piesaista finansējumu Latvijas mūzikas industrijas pārstāvju/grupu daļējai izmaksu segšanai dalībai dažādos industrijas pasākumos;
     3. organizē Biedrības līdzekļu un mantas apsaimniekošanu;
     4. izstrādā un apstiprina kārtību, kādā izpildītāji un producenti var pieteikties, pretendēt uz un saņemt Biedrības atbalstu;
     5. organizē Latvijas mūzikas industrijas apmācības eksporta jautājumos un globālās mūzikas industrijas jautājumos;
     6. organizē, piedalās vai koordinē Latvijas mūzikas industrijas pārstāvjus un grupas Biedrības mērķiem atbilstošos pasākumos (koncertos, mūzikas festivālos, semināros, meistarklasēs, skatēs, konkursos, izstādēs, konferencēs, masu mēdijos, veic informatīvi izglītojošu darbu, u.tml.);
     7. kartē mūzikas industriju Latvijā un izstrādā pētījumus;
     8. izveido un uztur Latvijas mūzikas industrijas datu bāzi;
     9. organizē biznesa misijas uz industrijai nozīmīgiem tirgiem;
     10. veic jebkādu citu darbību, kas nav pretrunā ar spēkā esošajiem normatīviem aktiem un sekmē Biedrības mērķu sasniegšanu, tai skaitā saimniecisko darbību, lai sasniegtu Biedrības mērķus.
  3. Biedrība ir nodibināta uz nenoteiktu laiku.

# **Biedru iestāšanās, izstāšanās un izslēgšana**

* 1. Jebkura juridiska persona, kura vēlas piedalīties Biedrības mērķu sasniegšanā un apņemas ievērot Biedrības statūtus, var rakstveidā iesniegt iesniegumu, lai kļūtu par biedru.
  2. Par biedra uzņemšanu Biedrībā lemj valde, pamatojoties uz pieteicēja rakstveida iesniegumu.
  3. Ja valde noraida pieteicēja lūgumu par uzņemšanu biedru sastāvā, pieteicējs var pieprasīt, lai par tā dalību Biedrībā lemj padome. Gadījumā, ja padome noraida pieteicēja lūgumu, pieteicējs var pieprasīt, lai par tā dalību Biedrībā lemj biedru sapulce. Ja arī biedru sapulce noraida pieteicēja lūgumu, pieteicēju nav uzņemts par Biedrības biedru, un atkārtotu pieteikumu var iesniegt ne ātrāk kā pēc 1 gada.
  4. Biedru var izslēgt no Biedrības ar valdes lēmumu, ja biedrs:
     1. pārkāpj Biedrības statūtus;
     2. nemaksā biedra naudu;
     3. nodara jebkādu kaitējumu Biedrībai;
     4. veic darbības, kas neatbilst tiesību aktiem, tai skaitā ētikas principiem un noteikumiem nozarē, kurā darbojas Biedrība un/vai biedrs.
  5. Valde lēmumu par biedra izslēgšanu no Biedrības un šā lēmuma pamatojumu rakstveidā paziņo izslēgtajam biedram 5 dienu laikā no lēmuma pieņemšanas dienas.
  6. Jebkurš biedrs var brīvprātīgi atteikties no dalības Biedrībā, iesniedzot rakstisku paziņojumu valdei.

1. **Biedru tiesības un pienākumi**
   1. Biedriem ir šādas tiesības:
      1. piedalīties Biedrības pārvaldē;
      2. saņemt informāciju par Biedrības darbību, tai skaitā iepazīties ar visu Biedrības institūciju protokoliem, lēmumiem un rīkojumiem;
      3. piedalīties visos Biedrības organizētajos pasākumos, iesniegt priekšlikumus par Biedrības darbību un tās uzlabošanu, aizstāvēt savu viedokli.
   2. Biedriem ir šādi pienākumi:
      1. ievērot Biedrības statūtus un pildīt biedru sapulces, valdes un padomes lēmumus;
      2. ar savu aktīvu līdzdarbību atbalstīt un veicināt Biedrības mērķu un uzdevumu īstenošanu;
      3. samaksāt biedra naudu 12 mēnešu laikā, vai arī attiecīgā biedra darbība tiek apturēta. Biedrība “Latvijas Izpildītāju un producentu apvienība” (turpmāk – **LaIPA**) un biedrība “LATVIJAS MŪZIKAS INFORMĀCIJAS CENTRS” (turpmāk – **LMIC**) ir atbrīvotas no biedru naudas maksāšanas.
2. **Biedru sapulces sasaukšana un lēmumu pieņemšana**
   1. Biedru sapulce ir augstākā Biedrības lēmējinstitūcija.
   2. Biedru sapulce kompetencē ir šādi jautājumi:

|  |
| --- |
| * + 1. noteikt/apstiprināt Biedrības stratēģisko plānu, darbību un rīcības virzienu;     2. veikt grozījumus Biedrības statūtos; |
| * + 1. lemt par biedru izslēgšanu no Biedrības; |
| * + 1. apstiprināt biedrības budžetu un gada pārskatus;     2. lemt par biedra naudas apmēru un samaksas kārtību; |
| * + 1. lemt par Biedrības darbības izbeigšanu, turpināšanu vai reorganizāciju;     2. ievēlēt/atsaukt padomi; |
| * + 1. lemt par citiem jautājumiem, kas atbilstoši likumam vai šiem statūtiem nav citu pārvaldes institūciju kompetencē. |

* 1. Biedru sapulcē ir tiesīgi piedalīties visi Biedrības biedri. Biedri piedalās biedru sapulcē ar pārstāvja starpniecību.
  2. Kārtējā biedru sapulce tiek sasaukta 1 reizi gadā ne vēlāk kā līdz kārtējā gada 31. decembrim.
  3. Ārkārtas biedru sapulce var tikt sasaukta pēc valdes iniciatīvas, vai ja to rakstveidā pieprasa ne mazāk kā 1/10 daļa biedru, norādot sasaukšanas iemeslu.
  4. Biedru sapulce tiek sasaukta ne vēlāk kā 2 nedēļas pirms sapulces, nosūtot katram biedram rakstisku uzaicinājumu.
  5. Biedru sapulce ir lemttiesīga, ja tajā piedalās vairāk kā puse no biedriem.
  6. Ja biedru sapulce nav lemttiesīga kvoruma trūkuma dēļ, ne vēlāk kā pēc 5 nedēļām tiek sasaukta atkārtota biedru sapulce, kas ir tiesīga pieņemt lēmumus neatkarīgi no klātesošo biedru skaita, ar nosacījumu, ka tajā piedalās vismaz 2 biedri.
  7. Biedru sapulces lēmums ir pieņemts, ja par to nobalso vairāk kā puse no klātesošajiem biedriem. Lēmums par statūtu grozījumiem, Biedrības darbības izbeigšanu un turpināšanu ir pieņemts, ja par to nobalso vairāk kā 2/3 no klātesošajiem biedriem.

# **Valde**

* 1. Biedrības izpildinstitūcija ir valde, kuras sastāvā ir 1 valdes loceklis.
  2. Valde pārzina un vada biedrības lietas. Tā pārvalda Biedrības mantu un rīkojas ar tās līdzekļiem atbilstoši likumiem, statūtiem, biedru sapulces un padomes lēmumiem. Valde organizē biedrības grāmatvedības uzskaiti saskaņā ar normatīvajiem aktiem un veic citus pienākumus saskaņā ar šajos statūtos noteikto kompetenci.
  3. Valdes kompetencē ir šādi jautājumi:
     1. izstrādāt rīcības plānus Biedrības statūtos paredzēto mērķu un biedru sapulcē apstiprināto stratēģisko plānu un rīcības virzienu īstenošanai, un pēc to saskaņošanas ar padomi, organizēt un nodrošināt operatīvās darbības to īstenošanai;
     2. sagatavot budžeta plānu katram finanšu gadam un iesniegt to apstiprināšanai padomei;
     3. nodrošināt biedru informēšanu par padomes lēmumiem un Biedrības darbību biedru sapulču starplaikos;
     4. organizēt Biedrības lietvedību, protokolēt biedru sapulču un padomes lēmumus;
     5. sagatavot un parakstīt līgumus Biedrības darba nodrošināšanai;
     6. veikt citus pienākumus, ko valdei nosaka likums, statūti, padomes lēmumi vai biedru sapulce.
  4. Valde ir tiesīga izlemt citus jautājumus, kas nav ekskluzīvā biedru sapulces un padomes kompetencē.
  5. Valdes loceklis pārstāv Biedrību atsevišķi.
  6. Valdes loceklis pilda savus pienākumus par atlīdzību.

# **Revidents**

* 1. Biedrības finansiālās un saimnieciskās darbības kontroli veic revidents, kuru izvēlas un nosaka padome uz 1 gadu.
  2. Biedrības revidents nevar būt Biedrības valdes un padomes loceklis.
  3. Revidents:
     1. veic Biedrības mantas un finanšu līdzekļu revīziju;
     2. dod atzinumu par Biedrības budžetu un gada pārskatu;
     3. izvērtē Biedrības grāmatvedības un lietvedības darbu;
     4. sniedz ieteikumus par Biedrības finanšu un saimnieciskās darbības uzlabošanu.
  4. Revidents veic revīziju padomes noteiktajos termiņos, taču ne retāk kā 1 reizi gadā.
  5. Biedru sapulce apstiprina Biedrības gada pārskatu tikai pēc revidenta atzinuma saņemšanas.

# **Padome**

* 1. Biedru sapulce ieceļ padomi, kura sapulču starplaikos pārstāv biedru intereses, un statūtos noteiktajos ietvaros uzrauga valdes darbību
  2. Padome sastāvā ir 3 padomes locekļi no biedru vidus.
  3. Padomes locekļus nominē un ievēl ar biedru sapulces lēmumu uz 2 gadiem.
  4. Padomes kompetencē ir šādi jautājumi:
     1. realizēt Biedrības stratēģiju;
     2. apstiprināt nepieciešamās darbības, lai nodrošinātu Biedrības mērķu, stratēģisko plānu un rīcības virzienu īstenošanu;
     3. lemt par biedru uzņemšanu šo statūtu 3.3. punktā noteiktajā gadījumā un sniegt savu rekomendējošo viedokli par biedru izslēgšanu šo statūtu 5.2.3. punktā noteiktajā gadījumā;
     4. kontrolēt biedru sapulces lēmumu izpildi;
     5. ievēlēt un atsaukt valdes locekļus, pastāvīgi uzraudzīt valdes darbību;
     6. apstiprināt valdes atalgojumu;
     7. izvēlēties un noteikt revidentu;
     8. tiesības sasaukt biedru sapulci vai uzdot to sasaukt valdei, ja to prasa biedrības intereses;
     9. apstiprināt Biedrības dalību citās sabiedriskajās organizācijās, tai skaitā ārvalstu organizācijās.
     10. risināt un lemt par citiem jautājumiem, kas nav biedru sapulces un valdes kompetencē.

# **Biedrības īpašums un līdzekļi**

* 1. Biedrības īpašumā var būt kustama un nekustama manta, pamatkapitāla daļas uzņēmumos, komercsabiedrībās, naudas līdzekļi un jebkura cita manta vai mantiskās tiesības, kuras nepieciešamas Biedrības mērķu īstenošanai.
  2. Biedrības līdzekļus veido fizisko un juridisko personu ziedojumi un mērķziedojumi, un citi normatīvajos aktos pieļaujamie ienākumi, tai skaitā arī no saimnieciskās darbības.
  3. Biedrības līdzekļi tiek izlietoti organizācijas mērķu īstenošanai un darbībai, darbinieku algošanai, savu iekšējo speciālo fondu izveidošanai, kuri izlietojami Biedrības mērķu īstenošanai, kā arī citu izdevumu segšanai, kas saistīti ar Biedrības darbības nodrošināšanu.

Apstiprināti Rīgā, 2021. gada 16. decembrī ar biedru sapulces lēmumu.

Valdes locekle Agnese Cimuška-Rekke

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU